Predkladacia správa

k návrhu zákona, ktorým sa mení a dopĺňa zákon č. 140/1998 Z. z. o  liekoch a  zdravotníckych pomôckach, o zmene zákona  č. 455/1991 Zb. o  živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov

Podnet na vypracovanie návrhu zákona
Návrh zákona sa predkladá ako doplňujúci návrh zákona k balíku návrhov na novelu piatich zdravotníckych reformných zákonov. 

Vyjadrenie účelu a odôvodnenie potreby návrhu zákona
Účelom zákona je zabezpečiť súlad zákona č. 140/1998 Z. z. s vyššie uvedenými návrhmi reformných zdravotníckych zákonov, schváliť pôvodne navrhovanú verziu ustanovení o generickej substitúcii liekov, vypustiť ustanovenie o obmedzení zriaďovania verejných lekární a ustanoviť postup prevodu registrácie lieku na iného držiteľa povolenia na uvedenie lieku na trh.

Dopad na štátny rozpočet   
Realizácia návrhu zákona nebude mať dopad na štátny rozpočet, rozpočty obcí a rozpočty vyšších územných celkov.

Finančné, ekonomické a environmentálne vplyvy a vplyv na zamestnanosť

Návrh zákona nezakladá  finančné nároky na verejné financie, nemá finančný dopad na obyvateľov a hospodárenie podnikateľskej sféry. Nemá dopad na životné prostredie a nemá vplyv na zamestnanosť.

Dôvod nesprístupňovania návrhu zákona
Nie je dôvod nesprístupňovania návrhu zákona.

Informácia o pripomienkovom konaní
Návrh zákona bol zaslaný na pripomienky 73 subjektom a to od 4.3.2005 do 14.3.2005. 
26 pripomienkujúcich subjektov nemalo pripomienky a 43 subjektov predložilo pripomienky, z toho 5 subjektov zásadné a 30 subjektov nereagovalo. Vyhodnotenie je v osobitnej časti.

Hromadná pripomienka fyzických osôb alebo právnických osôb
Takáto pripomienka nebola vznesená.